
Regulament de organizare și funcționare a compartimentului de audit public intern din cadrul Filialei Județene Botoșani a A.Co.R.

I. DISPOZIȚII  GENERALE
 	Art. 1. Compartimentul de audit public intern este organizat la nivelul Filialei Judeţene Botoșani  a A.Co.R, conform hotărârii Adunării Generale.
 	Art. 2. Compartimentul de audit public intern reprezintă structura funcțională din cadrul Filialei Județene Botoșani a A.Co.R., prin care se realizează activitatea de audit public intern în sistem asociativ, prin cooperarea entităților publice locale, în conformitate cu prevederile  Legii nr.672/2002, privind auditul public intern, republicată, ale OMFP nr. 1086/2013 pentru aprobarea Normelor generale privind exercitarea activității de audit public intern și ale HG nr. 1183/2012 pentru aprobarea Normelor privind sistemul de cooperare pentru asigurarea funcției de audit intern.
Art. 3. – (1) Compartimentul de audit public intern este constituit în directa subordine a conducătorului structurii asociative, respectiv președintele Filialei Județene Botoșani a A.Co.R, exercitând o funcție distinctă și independentă de activitățile entității publice.
(2) Compartimentul de audit public intern are faţă de structura asociativă o subordonare administrativă, iar faţă de entităţile publice partenere răspunde în legătură cu planificarea şi realizarea misiunilor de audit intern şi comunicarea exclusivă a rezultatelor. 
Art. 4. - (1) Filiala Județeană Botoșani a A.Co.R. asigură funcţia de audit public intern în sistem de cooperare numai dacă este atestată de Ministerul Finanţelor, prin UCAAPI, prin obținerea certificatului de atestare.
(2) În cazul în care, ca urmare a verificărilor realizate de UCAAPI, ulterior emiterii certificatului, Filiala Județeană Botoșani a A.Co.R. nu mai îndeplineşte oricare dintre criteriile de atestare, certificatul de atestare îşi pierde de drept valabilitatea, dacă Filiala nu pune în aplicare măsuri care să conducă la îndeplinirea criteriilor menţionate, în termen de 3 luni de la data scrisorii prin care se comunică rezultatele verificării.

II. ORGANIZAREA  ACTIVITĂȚII  COMPARTIMENTULUI  DE  AUDIT  PUBLIC  INTERN
Art. 5. – (1) Activitatea compartimentului de audit public intern se desfășoară în cadrul a 7 (șapte) Centre Zonale, respectiv: Centrul Zonal Răchiți,  Centrul Zonal Păltiniș, Centrul Zonal Cordăreni, Centrul Zonal Vorona, Centrul Zonal Ungureni, Centrul Zonal Dersca și Centrul Zonal Trușești; la fiecare centru zonal sunt arondate 8-9 entități partenere la care desfășoară activitate de audit câte 2-3 auditori interni.
(2) Fiecare centru zonal are câte un coordonator centru, numit de regulă din rândul auditorilor interni care activează în cadrul centrului zonal respectiv, care este și responsabil cu activitatea de supervizare a misiunilor de audit realizate de către auditorii interni din centrul respectiv. De asemenea, coordonatorul de centru întocmește documentele aferente activității de planificare și raportare anuală, pe care le transmite spre verificare și centralizare șefului compartimentului de audit.
(3) Misiunile de audit public intern realizate de coordonatorii de centre sunt supervizate de către șeful compartimentului de audit intern.
Art. 6. - (1) Auditorii interni din cadrul Filialei Județene Botoșani a A.Co.R fac parte din categoria personal contractual; ocuparea posturilor de auditor intern în cadrul Filialei Județene Botoșani a A.Co.R se face prin concurs/examen, în condițiile legii.
(2) Numirea sau revocarea auditorilor interni se face de către conducătorul Filialei Județene Botoșani a A.Co.R, cu avizul șefului compartimentului de audit public intern.
Art. 7. Compartimentul de audit public intern este condus de un șef de compartiment, numit de președintele Filialei cu avizul UCAAPI, care răspunde pentru organizarea și desfășurarea activităților de audit public intern și urmărește ca activitatea auditorilor interni să se deruleze în conformitate cu normele metodologice specifice și cu principiile Codului privind conduita etică a auditorului intern.

III. DIMENSIONAREA  COMPARTIMENTULUI  DE AUDIT  PUBLIC  INTERN

Art. 8. - (1) Compartimentul de audit public intern constituit la nivelul Filialei Județene Botoșani a A.Co.R, este dimensionat, ca număr de auditori, astfel încât să asigure realizarea activităţii de audit public intern la toate entităţile publice locale cuprinse în acordul de cooperare; numărul minim al auditorilor interni, ca normare de personal cu normă întreagă, trebuie să fie primul număr natural mai mare decât valoarea numerică rezultată în urma împărţirii la 5 a numărului entităților publice partenere. 
(2) Cu cel puţin 30 de zile lucrătoare înainte de emiterea deciziei privind modificarea compartimentului de audit public intern, reducerea numărului de posturi de auditori interni sau desfiinţarea compartimentului, președintele Filialei informează UCAAPI şi Curtea de Conturi a României.
Art. 9. Dimensionarea Compartimentului de audit public intern în cadrul Filialei Judeţene Botoșani a A.Co.R. se realizează prin parcurgerea următoarelor etape:
· Identificarea sferei auditabile pentru fiecare entitate publică parteneră în parte, prin analiza organigramei și a regulamentului de organizare și funcționare al fiecărei entități publice partenere;
· Stabilirea necesarului anual de audit (o pătrime din sfera auditabilă);
· Stabilirea numărului mediu de zile de audit pentru fiecare activitate;
· Calculul bugetului de timp disponibil într-un an, pentru fiecare persoană, pentru auditarea activităților din cadrul sferei auditabile;
· Stabilirea numărului de activități pe care le poate audita o persoană într-un an;
·  Stabilirea dimensiunii optime a structurii de audit intern

IV. ATRIBUȚIILE COMPARTIMENTULUI  DE AUDIT  PUBLIC INTERN
	Art. 10. Atribuţiile compartimentului de audit public intern sunt:
a) Elaborează norme metodologice privind exercitarea activităţii de audit public intern specifice entităţii publice în care îşi desfăşoară activitatea, avizate de către UCAAPI
b) Elaborează proiectul planului multianual de audit public intern şi, pe baza acestuia, proiectul planului anual de audit public intern
c) Efectuează activităţi de audit public intern pentru a evalua dacă sistemele de management financiar şi control ale entităţii publice sunt transparente şi sunt conforme cu normele de legalitate, regularitate, economicitate, eficienţă şi eficacitate.
d) Informează UCAAPI despre recomandările neînsuşite de către conducătorul entităţii publice auditate
e) Raportează periodic la UCAAPI, la solicitarea acesteia,  constatările, concluziile şi recomandările rezultate din activitatea de audit intern.
f) Elaborează raportul anual al activităţii de audit public intern care prezintă modul de realizare a obiectivelor compartimentului de audit public intern.
g) Raportează imediat conducătorului entităţii publice auditate şi structurii de control intern abilitate iregularităţile sau posibilele prejudicii identificate în realizarea misiunilor de audit public intern.
h) Elaborează un program de asigurare şi îmbunătăţire a calităţii sub toate aspectele auditului intern, care să garanteze că activitatea de audit intern se desfăşoară în conformitate cu normele, instrucţiunile şi Codul privind conduita etică a auditorului intern şi să contribuie la îmbunătăţirea activităţii compartimentului de audit public intern.
i) Elaborează Carta auditului intern, ca document distinct de normele specifice privind exercitarea activităţii de audit public intern

	
V. ACORDUL DE  COOPERARE

Art. 11. - (1) Filiala Județeană Botoșani a A.Co.R. încheie cu entitățile publice partenere un singur acord de cooperare, pe perioadă nedeterminată, iar orice modificare sau completare a acordului de cooperare se face numai prin voința tuturor părților, prin act adiţional semnat de reperezentanții entităților partenere.
(2) O entitate publică poate adera la sistemul de cooperare pentru asigurarea funcţiei de audit public intern, dacă există, în prealabil, o hotărâre a consiliului local.
(3) Ieşirea din cooperare se poate realiza la sfârşitul exerciţiului financiar, în baza hotărârii de retragere aprobată de consiliul local, în caz contrar entitatea publică parteneră în cauză asumându-şi responsabilitatea suportării cheltuielilor care îi revin pentru întregul exerciţiu financiar.
(4) Încheierea sau încetarea acordului de cooperare pentru exercitarea în comun a activităţii de audit intern, inclusiv atragerea de noi membri sau retragerea unora existenţi, se comunică Unităţii Centrale de Armonizare pentru Auditul Public Intern din cadrul Ministerului Finanţelor Publice, în termen de 5 zile de la data aprobării, responsabilitatea comunicării revenind Filialei Județene Botoșani a A.Co.R.
Art. 12. - (1) Şedinţele de lucru cu reprezentanții entităţilor publice partenere se organizează anual sau ori de câte ori este nevoie, la convocarea scrisă a președintelui Filialei.
(2) Dezbaterile din şedinţele de lucru se consemnează în procese - verbale, semnate de toţi reprezentanţii entităţilor publice partenere.
(3) Şedinţele de lucru organizate sunt conduse de președintele Filialei Județene Botoșani a A.Co.R, iar secretariatul acestor ședințe este asigurat de compartimentul de audit intern. 
(4) Principalele sarcini ale secretariatului sunt de redactare a proceselor - verbale ale şedinţelor de lucru şi de a administra un registru cu hotărârile luate.
Art. 13. Cheltuielile ocazionate de organizarea şi de funcţionarea activităţii de audit public intern desfăşurată în sistem de cooperare constituie obligaţii financiare rezultate din acordul de cooperare, care se suportă din bugetele locale ale unităţilor administrativ - teritoriale semnatare ale acordului de cooperare, proporţional cu activitatea de audit public intern desfăşurată.
VI. DESFĂȘURAREA  ACTIVITĂȚII  COMPARTIMENTULUI  DE  AUDIT  PUBLIC  INTERN
Art. 14. – (1) Auditul public intern se exercită asupra tuturor activităţilor desfăşurate în entitățile publice partenere, cel puţin o dată la 4 ani, inclusiv asupra activităţilor entităţilor aflate în subordinea acestora, iar prioritizarea misiunilor de audit intern se face pe baza analizei de risc, a solicitărilor Curţii de Conturi a României și a UCAAPI. 
(2) Proiectul planului multianual, respectiv proiectul planului anual de audit public intern se elaborează de către compartimentul de audit public intern, pe baza evaluării riscului asociat diferitelor structuri, activităţi, programe/proiecte sau operaţiuni, precum şi prin preluarea sugestiilor conducătorului entităţii publice partenere, ţinând seama de solicitările şi recomandările Curţii de Conturi a României şi ale UCAAPI.
(3) La elaborarea planului multianual de audit public intern, precum şi pe parcursul implementării acestuia, misiunile solicitate de Curtea de Conturi a României au prioritate.
(4) După elaborare, proiectele planurilor multianuale şi proiectele planurilor anuale de audit public intern ale entităţilor publice partenere se centralizează în planul multianual şi în planul anual de audit al Filialei Județene Botoșani a A.Co.R. şi se aprobă în şedinţă, cu participarea tuturor entităţilor publice partenere.
(5) Conducătorul entităţii publice partenere aprobă în fiecare an proiectul planului anual și planului multianual de audit public intern, precum și referatele de justificare aferente.
(6) Cu aprobarea conducătorului entităţii publice partenere, auditorii interni din cadrul compartimentului de audit public intern desfăşoară misiuni de audit ad - hoc, necuprinse în planul anual de audit.
(7) Planificarea misiunilor de audit public intern se realizează, în mod echitabil, pentru toate entităţile publice partenere, în funcţie de nevoile acestora şi de resursele de audit disponibile.
Art. 15. – (1) În realizarea misiunilor de audit, auditorii interni își desfășoară activitatea pe bază de ordin de serviciu, emis de șeful compartimentului de audit, care atribuie un număr de înregistrare fiecărui ordin de serviciu dintr-un registru special destinat acestui scop.
(2) Ordinul de serviciu prevede în mod explicit scopul, obiectivele, tipul şi durata auditului public intern, precum şi nominalizarea echipei de auditare.
Art. 16. – Coordonatorul de centru zonal notifică structura care va fi auditată, cu 15 zile calendaristice înainte de declanșarea misiunii de audit. Notificarea cuprinde scopul, principalele obiective şi durata misiunii de audit; aceasta va fi semnată în prealabil de șeful compartimentului de audit, după verificarea corectitudinii informațiilor cuprinse în aceasta și va fi însoţită de Carta auditului public intern.
Art. 17. - (1) Constatările, concluziile şi recomandările formulate de auditorii interni, pe timpul derulării misiunilor de audit intern, sunt aduse exclusiv la cunoştinţa reprezentantului entităţii publice locale la care se desfăşoară misiunea de audit intern.
(2) Iregularităţile constatate pe timpul derulării misiunilor de audit intern sunt aduse, în cadrul termenului legal, la cunoştinţa exclusivă a conducătorului entităţii publice locale la care se desfăşoară misiunea de audit intern şi a structurii de control abilitate.
(3) Compartimentul de audit public intern monitorizează implementarea recomandărilor, astfel urmărirea implementării recomandărilor formulate, urmare a  misiunilor de audit efectuate, se realizează de către auditorii interni care au efectuat respectivele misiuni de audit.
            Art. 18. - (1) Auditorii interni elaborează un proiect de raport de audit public intern la sfârşitul fiecărei misiuni de audit public intern; proiectul de raport de audit public intern reflectă cadrul general, obiectivele, constatările, concluziile şi recomandările. Raportul de audit public intern este însoţit de documente justificative.
(2) Proiectul raportului de audit public intern se transmite la structura auditată; aceasta poate comunica, în maximum 15 zile calendaristice de la primirea proiectului, punctele sale de vedere, care vor fi analizate de auditorii interni.
(3) În termen de 10 zile calendaristice de la primirea punctelor de vedere, compartimentul de audit public intern organizează reuniunea de conciliere cu structura auditată, în cadrul căreia se analizează constatările şi concluziile, în vederea acceptării recomandărilor formulate.
(4) Aspectele acceptate, precum şi cele rămase în divergenţă în urma reuniunii de conciliere se descriu şi se justifică în raportul de audit public intern, într-o secţiune distinctă.
(5) Șeful compartimentului de audit public intern, după asumarea prin semnătură a raportului de audit public intern şi a rezultatelor reuniunii de conciliere, îl transmite pentru analiză şi avizare numai conducătorului entităţii publice locale partenere, şi nu informează alte persoane fizice sau juridice, cu excepţia celor prevăzute de lege, despre date, fapte sau situaţii constatate cu ocazia desfăşurării misiunilor;
(6) În termen de 45 de zile lucrătoare de la data primirii raportului de audit public intern, conducătorul entității publice partenere avizează raportul de audit public intern.
(7) Neînsuşirea parţială sau în totalitate a recomandărilor de către conducătorul entității partenere se motivează în scris, iar motivarea se comunică compartimentului de audit..
(8) Șeful compartimentului de audit public intern informează UCAAPI cu privire la recomandările neînsuşite de conducătorul entităţii publice partenere.
(9) Recomandările asupra cărora s-a dispus în condiţiile alin. (6) sau, după caz, au fost neînsuşite potrivit alin. (7) se comunică structurii auditate.
(10) Structura auditată informează compartimentul de audit public intern asupra modului de implementare a recomandărilor, incluzând un calendar al acestora. Şeful compartimentului de audit public intern informează UCAAPI despre recomandările care nu au fost avizate; aceste recomandări vor fi însoţite de documentaţia de susţinere.
(11) Compartimentul de audit public intern verifică şi raportează UCAAPI asupra progreselor înregistrate în implementarea recomandărilor.
(12) Şeful compartimentului de audit public intern poate stabili misiuni de verificare a implementării recomandărilor.
Art. 19. - (1) Raportarea activităţii de audit public intern respectă cerinţele normelor generale privind exercitarea activităţii de audit intern, precum şi următoarele elemente specifice: 
a) la nivelul fiecărei entităţi publice partenere se elaborează raportul anual al activităţii de audit public intern, care se aprobă de conducătorul entităţii publice respective;
b) rapoartele anuale ale activităţii de audit public intern sunt elaborate în baza normelor generale privind exercitarea auditului public intern şi a instrucţiunilor elaborate de Unitatea Centrală de Armonizare pentru Auditul Public Intern;
c) rapoartele anuale privind activitatea de audit public intern, elaborate la nivelul fiecărei entităţi publice partenere se centralizează la nivelul fiecărui centru zonal de către coordonatorul centrului zonal respectiv, care apoi se transmit șefului compartimentului de audit pentru centralizare la nivelul Filialei Județene Botoșani a A.Co.R. Acest raport centralizat se aprobă în şedinţă, cu participarea tuturor reprezentanților entităţilor publice partenere şi se transmite la Unitatea Centrală de Armonizare pentru Auditul Public Intern. 
(2) Elaborarea şi aprobarea rapoartelor anuale privind activitatea de audit public intern se face până cel mai târziu la data de 15 ianuarie a anului curent pentru anul precedent, la nivelul fiecărei entităţi publice partenere.
(3) Elaborarea şi aprobarea raportului anual centralizat, la nivelul Filialei Județene Botoșani a A.Co.R. se face până la data de 30 ianuarie a anului curent pentru anul precedent.
(4) Responsabilitatea elaborării rapoartelor anuale privind activitatea de audit public intern, inclusiv a raportului centralizat, este în sarcina compartimentului de audit public intern, iar responsabilitatea transmiterii raportului centralizat la Unitatea Centrală de Armonizare pentru Auditul Public Intern este în sarcina Președintelui Filialei.

VII. AUDITORII  INTERNI
Art. 20. - (1) Auditorii interni pot solicita date, informaţii, precum şi copii ale documentelor, certificate pentru conformitate, de la persoanele fizice şi juridice aflate în legătură cu structura auditată, iar acestea au obligaţia de a le pune la dispoziţie la data solicitată.
(2) Ori de câte ori în efectuarea auditului public intern sunt necesare cunoştinţe de strictă specialitate, șeful compartimentului de audit public intern poate decide asupra oportunităţii contractării de servicii de expertiză/consultanţă din afara structurii asociative.
(3) Auditorii interni sunt responsabili pentru asigurarea calității raportului de audit intern.
Art. 21. - (1) Auditorii interni din cadrul Filialei Județene Botoșani a A.Co.R trebuie să îşi îndeplinească atribuţiile în mod obiectiv şi independent, cu profesionalism şi integritate, astfel încât prin activitatea de audit desfăşurată să adauge valoare şi să ajute la îmbunătăţirea activităţii entităţilor publice partenere, conform cadrului normativ în vigoare, normelor şi procedurilor specifice activităţii de audit public intern.
(2) Auditorii interni au obligația să nu divulge niciun fel de date, fapte sau situaţii pe care le-au constatat în cursul ori în legătură cu îndeplinirea misiunilor de audit public intern.
(3) Auditorii interni trebuie să respecte prevederile Codului privind conduita etică a auditorului intern.
           Art. 22. - (1) Auditorii interni au obligaţia să îşi îmbunătăţească cunoştinţele, abilităţile şi valorile în cadrul formării profesionale continue, care se realizează prin: 
a) participarea, cu acordul președintelui Filialei, la cursuri şi seminare pe teme specifice domeniului cadrului de competenţe al auditului public intern sau domeniului entităţilor publice;
b) studii individuale pe teme aprobate de șeful compartimentului de audit public intern;
c) elaborarea şi publicarea de materiale de specialitate. 
[bookmark: 22](2) Formarea profesională continuă se realizează în cadrul unei perioade de minimum 15 zile lucrătoare pe an, activitate care intră în responsabilitatea șefului compartimentului de audit public intern, precum şi a președintelui Filialei.
(3) Șeful compartimentului de audit public intern elaborează, anual, planul de formare profesională a auditorilor interni, care se aprobă de președintele Filialei, şi urmăreşte realizarea acestuia.
              Art. 23. - (1) Auditorii interni nu pot fi desemnaţi să efectueze misiuni de audit public intern la o structură/entitate publică parteneră dacă sunt soţi, rude sau afini până la gradul al patrulea inclusiv cu conducătorul acesteia.
(2) Auditorii interni nu trebuie implicaţi în vreun fel în îndeplinirea activităţilor pe care în mod potenţial le pot audita şi nici în elaborarea şi implementarea sistemelor de control intern ale entităţilor publice partenere.
(3) Auditorii interni care au responsabilităţi în derularea programelor şi proiectelor finanţate integral sau parţial de Uniunea Europeană nu trebuie implicaţi în auditarea acestor programe.
(4) Auditorilor interni nu trebuie să li se încredinţeze misiuni de audit public intern la structurile funcționale în care aceştia au deţinut funcţii sau au fost implicaţi în alt mod; această interdicţie se ridică după trecerea unei perioade de 3 ani.
(5) Auditorii interni care se găsesc în una dintre situaţiile prevăzute la alin. (1) - (4) au obligaţia de a informa de îndată, în scris, şeful compartimentului de audit public intern.


VIII. ȘEFUL COMPARTIMENTULUI  DE AUDIT  PUBLIC  INTERN
Art. 24. Şeful compartimentului de audit public intern este responsabil de: 
· organizarea şi desfăşurarea activităţilor de audit intern şi gestionarea resursele umane necesare îndeplinirii planului de audit intern;
· realizarea misiunilor de audit solicitate, în funcţie de resursele de audit disponibile, fără a afecta misiunile de audit intern cuprinse în planul anual de audit intern aprobat de reprezentanţii entităţilor publice partenere;
· participarea în măsura în care se solicită acest lucru, doar în calitate de observator, la reuniunile conducerii entităților publice locale partenere și ale conducerii Filialei Județene Botoșani a A.Co.R. sau ale oricărei altei comisii, oricărui altui consiliu sau comitet cu atribuții în domeniul guvernanței, managementului riscului și controlului, organizate la nivelul acestora;
· asigurarea că auditorii desemnaţi posedă cunoştinţele, îndemânarea şi competenţele necesare pentru desfăşurarea corectă a fiecărei misiunii de audit public intern
· realizarea de evaluări interne asupra calității activității de audit public intern, ce constau în: 
a) evaluări periodice, realizate prin evaluări privind performanţele auditorilor interni, anual şi cu ocazia finalizării misiunii de audit intern, şi autoevaluări ale sistemului de control intern;
b) evaluări continue, realizate prin monitorizarea îndeplinirii activităţilor/acţiunilor, supervizarea misiunilor de audit intern. 
· aprobarea Programului de asigurare şi îmbunătăţire a calităţii activităţii de audit intern.
· propunerea organizării şi desfăşurării misiunilor de consiliere, precum şi forma acestora 
· actualizarea periodică a Cartei auditului intern.
 

 IX. ATRIBUŢIILE, COMPETENȚELE ȘI RESPONSABILITĂȚILE AUDITORILOR INTERNI
Art. 25. Atribuții:
1. Desfășoară misiuni de audit conform Planului anual de audit public intern aprobat de conducătorul entității publice;
2. Efectuează misiuni de audit de asigurare ce au ca obiectiv principal asigurarea regularităţii/conformităţii procedurilor şi a operaţiunilor cu cadrul normativ de reglementare;
3. Efectuează misiuni de audit de performanță constând în analiza activităţilor/proceselor/programelor/proiectelor dintr-o entitate, menite să aducă un plus de valoare acestora, prin evaluarea şi compararea rezultatelor obţinute cu cele propuse sau aşteptate, în condiţii de economicitate, eficienţă şi eficacitate;
4. Efectuează misiuni de audit de sistem conform planului de audit, constând în evaluarea în profunzime a sistemelor de conducere şi de control intern, cu scopul de a stabili dacă acestea funcţionează economic, eficace şi eficient, pentru identificarea deficienţelor şi formularea de recomandări pentru corectarea acestora.
5. Efectuează misiuni de audit de consiliere menite să aducă plus valoare și să îmbunătățească procesele guvernanţei în entităţile publice partenere, fără ca auditorii interni să îşi asume responsabilităţi manageriale.
6. Realizează misiuni de audit ad-hoc aprobate de conducătorul entității publice partenere;
7. Respectă etapele, procedurile şi întocmeşte toate documentele în conformitate cu Normele generale privind exercitarea activităţii de audit public intern:
· Efectuează misiuni de audit pe bază de ordin de serviciu întocmit de ședul compartimentului de audit publici intern;
· Elaborează Declarația de independență;
· Notifică entitatea publică parteneră/structura auditată cu cel puțin 15 zile calendaristice înainte de data declanşării misiunii de audit public intern, prevăzută în planul de audit;
· Colectează și prelucrează informaţiile cu caracter general despre entitatea publică parteneră/structura auditată, în vederea pregătirii misiunii de audit public intern;
· Efectuează analiza riscurilor asociate obiectivelor misiunii de audit în vederea selectării operaţiunilor ce urmează a fi auditate;
· Elaborează programul misiunii de audit public intern;
· Colectează și analizează probele de audit; efectuează testări și formulează constatări;
· Întocmeşte formularele FIAP și FCRI în cazul identificării unor disfuncţii/iregularităţi;
· Întocmește Nota centralizatoare a documentelor de lucru;
· Elaborează proiectul de raport de audit public intern la sfârşitul fiecărei misiuni de audit şi îl transmite structurii auditate;
· Analizează punctele de vedere transmise de structura auditată şi organizează reuniunea de conciliere, după caz;
· Întocmește și transmite raportul de audit public intern finalizat conducătorului entității publice partenere, pentru analiză şi avizare;
· Urmăreşte recomandările formulate în raportul de audit public intern pentru implementare în termenele stabilite;
8. Auditează toate activităţile desfăşurate într-o entitate publică parteneră, cel puţin o dată la 4 ani, inclusiv activităţile entităţilor aflate în subordine. 
9. Analizează documentele auditate și colectează probe de audit;
10. Evaluează sistemele de management și control intern ale structurilor auditate, identifică slăbiciunile acestora, precum și riscurile asociate unor astfel de sisteme;
11. Informează UCAAPI despre recomandările neînsuşite de către conducătorul entităţii publice partenere auditate, precum şi despre consecinţele acestora;
12. Raportează periodic asupra constatărilor, concluziilor şi recomandărilor rezultate din activităţile sale de audit;
13. Elaborează raportul anual al activităţii de audit public intern pe fiecare entitate publică parteneră, conform cerințelor UCAAPI, la termenele legale;
14. În cazul identificării unor iregularităţi sau posibile prejudicii, auditorii interni raportează imediat șefului compartimentului de audit public intern, care informează în termen de 3 zile conducătorul entităţii publice care a aprobat misiunea de audit public intern şi structura de control abilitată, care au obligaţia de a continua verificările şi de a stabili măsurile ce se impun.
15. Participă la acțiuni inițiate și organizate de compartimentul de audit sau de către conducerea filialei, pe linia instruirii profesionale și a respectării Codului de conduită etică a auditorului intern.
16. Președintele poate stabili pentru personalul din subordine şi alte sarcini decât cele prevăzute în prezentul regulament, conform legislației în vigoare.
 
Art. 26. Competențe:
1. Întocmește toate documentele de audit prevăzute de Normele generale privind exercitarea activităţii de audit public intern;
2. Întocmește Proiecte de rapoarte de audit public intern, Rapoarte de audit public intern, inclusiv rapoarte/Fișa de urmările a implementării recomandărilor;
3. Transmite entității publice partenere, raportul anual de audit întocmit, la termenele legale;
4. Face recomandări în vederea corectării disfuncționalităților constatate pe parcursul derularii misiunilor de audit public intern;
5. Face recomandări în vederea creșterii eficienței și eficacității sistemelor de control intern.
6. Întocmește diferite proiecte de lucrări la cererea șefului compartimentului de audit sau din proprie ințiativă, atunci când necesitățile o impun, cum ar fi: răspunsuri la adrese venite din partea entităților publice partenere sau de la alte instituții, puncte de vedere, note, rapoarte periodice de activitate, etc.

Art. 27. Responsabilități:
1. Răspunde de realizarea misiunilor de audit repartizate prin Ordinul de servici;
2. Răspunde de calitatea și conținutul documentelor de audit pe care le întocmește pe parcursul unei misiunii de audit public intern;
3. Răspunde de conținutul problemelor prezentate, de claritatea și măsura în care se pot implementa recomandările formulate;
4. Răspunde de asigurarea confidențialității informațiilor obținute pe timpul desfășurării misiunilor de audit public intern;
5. Răspunde pentru dezvăluirea sau folosirea în timpul activității, sau după încetarea acesteia, a unor informații, date sau fapte care, devenite publice ar dăuna prestigiului entității/entităților publice locale partenere sau altor autorități;
6. Răspunde și asigură protecția documentelor puse la dispoziție de către structurile auditate în timpul misiunilor de audit intern;
7. Are obligația respectării prevederilor Codului privind Conduita etică a auditorului intern, precum și a perfecționării continue a cunoștințelor profesionale;
8. Răspunde de confidențialitatea activităților și lucrărilor efectuate în cadrul compartimentului de audit public intern.
9. Răspunde de realizarea la timp şi întocmai a atribuţiilor ce îi revin conform legii și se abţine de la orice faptă care ar putea să aducă prejudicii de orice natură Filialei


X. DISPOZIȚII FINALE
Art. 28. Programul de lucru al personalului din cadrul Compartimentului de audit public intern este stabilit prin Regulamentul Intern al Filialei Județene Botoșani a A.Co.R.
Art. 29. - (1) Nerespectarea prevederilor prezentului Regulament atrage răspunderea disciplinară a celui vinovat.
(2) Pentru faptele săvârşite în exercitarea atribuţiilor ce le revin, auditorii interni din cadrul Compartimentului de audit public intern răspund, după caz, disciplinar, administrativ, civil, sau penal.
Art. 30. - (1) Prezentul regulament este elaborat în conformitate cu prevederile Legii nr.672/2002, privind auditul public intern, republicată, ale OMFP nr. 1086/2013 pentru aprobarea Normelor generale privind exercitarea activității de audit public intern și ale HG nr. 1183/2012 pentru aprobarea Normelor privind sistemul de cooperare pentru asigurarea funcției de audit.
(2) Regulamentul de Organizare si Funcţionare se modifică şi se completează, conform legislaţiei intrate în vigoare ulterior aprobării acestuia și ori de câte ori se impune acest lucru.
Art. 31. Prezentul regulament se aprobă de către Președintele Filialei Județene Botoșani a A.Co.R  și este obligatoriu de respectat de către toți auditorii interni din cadrul Filialei.

           Întocmit,
Șef Compartiment audit public intern
  Petronela ANIȚULESEI

